《水调歌头 其三 同子仪、韦之登舟青阁，用韦之韵》
宋代·管鉴

秋色浩无际，风露洗晴空。登临江山胜处，楼倚最高峰。

好是夕阳低后，四野暮云齐敛，遮尽远山重。城郭参差里，烟树有无中。

坐间客，才论斗，气如虹。挥毫万字，举双白眼送飞鸿。

莫问梅仙丹灶，休觅山灵蕙帐，追忆采芝翁。便草凌云赋，归奏大明宫。

作者简介：管鉴字明仲，龙泉（今属浙江）人，徙临川（今江西抚州）。乾道九年（1173），范成大制置四川后东归，道经峡州，时管鉴为峡州守，见范成大 《吴船录》 。淳熙十三年（1186）任广东提刑，改转运判官，官至权知广州经略安抚使。词题所署干支，最迟者为甲辰生日，盖淳熙十一年（1184）。有 《养拙堂词》 一卷。